****

**BRODSKO - POSAVSKA ŽUPANIJA**

Temeljem članka 15. ″Programa potpora male vrijednosti u poljoprivredi na području Brodsko-posavske županije za razdoblje 2021. – 2027. godine“ („Službeni vjesnik Brodsko-posavske županije“, broj 13/2021. od 31. ožujka 2021. godine) i Odluke Župana (KLASA: 320-05/23-01/25, URBROJ: 2178-04-02/06-23-01 od 28. travnja 2023.),

**objavljuje**

**J A V N I P O Z I V**

**za dodjelu potpora male vrijednosti u poljoprivredi za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije za 2023. godinu**

1. **PREDMET JAVNOG POZIVA**

Predmet ovog Javnog poziva je dodjela bespovratnih sredstava Brodsko-posavske županije (u daljem tekstu: Županija) temeljem ″**Programa potpore male vrijednosti u poljoprivredi na području Brodsko-posavske županije za razdoblje 2021. – 2027. godine“** (u daljnjem tekstu: Program) za:

* MJERA 1.9. Potpora za nabavku mehanizacije, strojeva i opreme za primarnu poljoprivrednu proizvodnju proizvodnju

Potpore koje se dodjeljuju na temelju ovog Javnog poziva su potpore male vrijednosti sukladno Uredbi Komisije EU br. 1408/2013 od 18. prosinca 2013. o primjeni članaka 107. i 108. Ugovora o funkcioniranju EU na *de minimis* potpore (Službeni list Europske unije L352 od 24. prosinca 2013. godine) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (dalje u tekstu: Uredba de minimis).

1. **CILJ PROGRAMA**

Cilj Programa je podizanje razine dohodovnosti i konkurentnosti poljoprivredne proizvodnje te zadržavanje stanovništva u ruralnim područjima Brodsko-posavske županije.

1. **PRIHVATLJIVI PRIJAVITELJI**

Za de minimis potpore sukladno Uredbi 1408/2013 i 2019/316 mogu biti fizičke i pravne osobe upisane u Upisnik poljoprivrednika ili u Upisnik obiteljskih poljoprivrednih gospodarstava, a koji imaju evidentirane poljoprivredne površine u ARKOD sustavu sa prebivalištem i sjedištem i poljoprivrednom proizvodnjom (poljoprivredno zemljište, stoka, gospodarski objekti i sl.) na području Brodsko-posavske županije, te poljoprivredna gospodarstva sa sjedištem u Brodsko-posavskoj županiji i poljoprivrednom proizvodnjom izvan područja Brodsko-posavske županije, a koja zadovoljavaju kriterije propisane za pojedine aktivnosti.

Poljoprivredno gospodarstvo obuhvaća sljedeće subjekte u poljoprivrednoj proizvodnji: obiteljska poljoprivredna gospodarstva, samoopskrbna poljoprivredna gospodarstva (SOPG), obrte, trgovačka društva, proizvođačke organizacije, udruge i zadruge registrirane za obavljanje poljoprivredne djelatnosti.

Specifični uvjeti prihvatljivosti korisnika su:

* „profesionalni poljoprivrednik“ je korisnik koji je, ako je fizička osoba, upisan u Registar poreznih obveznika po osnovi poljoprivrede i obveznik plaćanja doprinosa za zdravstveno i mirovinsko osiguranje, odnosno ako je pravna osoba, ima najmanje jednog zaposlenika prema satima rada u godišnjem financijskom izvještaju poduzetnika za zadnje odobreno računovodstveno razdoblje
* „ekološki poljoprivrednik“ je korisnik koji je upisan u Upisnik subjekata u ekološkoj proizvodnji i posjeduje Potvrdnicu o ekološkoj proizvodnji ili Potvrdnicu o proizvodnji u prijelaznom razdoblju za proizvodnju za koju traži potporu
* „mladi poljoprivrednik“ je korisnik koji zadovoljava uvjete „profesionalni poljoprivrednik“ i ako je fizička osoba, nije stariji od 40 godina (dan prije navršavanja 41 godine starosti) na dan podnošenja Zahtjeva za potporu, odnosno ako je pravna osoba - trgovačko društvo kod koje u trenutku podnošenja zahtjeva za potporu odgovorna osoba trgovačkog društva ispunjava uvjete mladog poljoprivrednika fizičke osobe, a ujedno je i vlasnik najmanje 50 % temeljnog kapitala trgovačkog društva i posjeduje odgovarajuća stručna znanja i vještine za bavljenje djelatnošću za koju traži potporu.

Za korisnike potpora male vrijednosti koji su u sustavu PDV-a troškovi PDV-a nisu prihvatljivi pri odobravanje potpore.

Svi priloženi računi moraju imati dokaz o izvršenom plaćanju.

Potpora se može ostvariti za nabavu nove mehanizacije, strojeva i opreme za primarnu poljoprivrednu proizvodnju, od ovlaštenih trgovačkih društava (trgovaca, distributera):

- u povrćarstvu, ratarstvu, voćarstvu, vinogradarstvu, ljekovitom bilju, uljaricama, stočarstvu, pčelarstvu i dr.

Potpora se odobrava za nabavu specijaliziranih malčera za voćarstvo i vinogradarstvo opremljenih sustavom za unutar rednu obradu.

1. **SREDSTVA ZA DODJELU POTPORE**

Sredstva za provedbu ovog Javnog poziva osigurana su u Proračunu Brodsko-posavske županije za 2023. godinu, Razdjelu 005 Upravnog odjela za gospodarstvo i poljoprivredu, gdje je za provedbu Programa poljoprivrednim gospodarstvima osigurano 185.813,00 eura.

Program će se provoditi tijekom 2023. godine, a potpore male vrijednosti će se dodjeljivati do iskorištenja raspoloživih sredstava za provedbu.

Jedinični iznos potpore male vrijednosti predviđenih Programom po korisniku se odobrava:

* do 50% prihvatljivih troškova po računu, a najviše 1.327,23 eura po korisniku godišnje,
* do 50% ukupnih troškova po računu, a najviše 1.592,67 eura po korisniku godišnje za profesionalne i ekološke poljoprivrednike,
* do 70% ukupnih troškova po računu, a najviše 1.990,84 eura po korisniku godišnje za mlade poljoprivrednike

Potpora se ostvaruje za razdoblje od 01.01.2023 godine do utroška sredstava, a najkasnije do 15.11.2023. godine.

1. **POTREBNA DOKUMENTACIJA**
* dokaz o upisu u Upisnik poljoprivrednika / Upisnik obiteljskih poljoprivrednih gospodarstava ili Upisnik ekoloških proizvođača (preslika rješenja ili preslika prve stranice LIST A Zahtjeva za potporu od APPRRR u 2023. godini),
* preslike računa prihvatljivih troškova i dokaz o izvršenim plaćanjima, (bankovni izvod na kojem je vidljivo plaćanje priloženog računa)
* potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* preslika osobne iskaznice za podnositelja zahtjeva koji nije stariji od 40 godina,
* izjavu o dodijeljenim potporama male vrijednosti,
* izjava za podnositelje zahtjeva koji nisu u sustavu PDV-a,
* druge dokumente kojima se dokazuje opravdanost traženja potpore.

Propisani obrazac zahtjeva mora biti ispisan i potpisan od ovlaštene osobe

1. **NAČIN PODNOŠENJA ZAHTJEVA**

Zahtjev se podnosi na posebnom obrascu za propisanu mjeru, a isti se mogu dobiti u Upravnom odjelu za gospodarstvo i poljoprivredu ili se mogu preuzeti na mrežnoj stranici [www.bpz.hr](http://www.bpz.hr)

Nepotpuni i nepravovremeni zahtjevi, kao i zahtjevi koji ne udovoljavaju kriterijima ovog javnog poziva, neće se razmatrati.

Prijava za dodjelu potpore s potrebnom dokumentacijom podnosi se poštom ili se osobno predaje u pisarnici Brodsko-posavske županije na adresu:

**Brodsko-posavska županija**

**Upravni odjel za gospodarstvo i poljoprivredu**

**Petra Krešimira IV 1, 35000 Slavonski Brod**

**(uz naznaku - Javni pozivza dodjelu potpora za nabavku mehanizacije, strojeva i opreme za primarnu poljoprivrednu proizvodnju)**

Javni poziv je otvoren do utroška sredstava planiranih u Proračunu Brodsko-posavske županije za 2023. godinu, a najkasnije do 15. studenog 2023.

U trenutku iskorištenja raspoloživih sredstava Županija će obavijestiti javnost o obustavi zaprimanja prijava po ovom Javnom pozivu, odnosno Programu putem službene mrežne stranice.

Sve informacije mogu se dobiti u Upravnom odjelu za gospodarstvo i poljoprivredu Brodsko-posavske županije (ured 300), Petra Krešimira IV 1, Slavonski Brod, tel.035/216-263, e-mail: djuric@bpz.hr

1. **NAČIN ODLUČIVANJA I OBJAVE ODLUKE O DODJELI POTPORA**

Prijave se obrađuju te se o njima odlučuje redoslijedom zaprimanja.

Odluku o dodijeli potpore donosi Župan na prijedlog Povjerenstva za potpore u poljoprivredi i ruralnom razvoju, koja se objavljuje na internetskim stranicama Županije najkasnije u roku 15 dana od dana njezinog donošenja. S korisnikom potpore zaključuje se ugovor kojim se uređuju međusobna prava i obveze korisnika i Županije.

Sve nepotpune i nepravovremene zahtjeve kao i zahtjeve koji nisu dostavljeni na propisanim obrascima odnosno zahtjevi podneseni protivno uvjetima iz ovog Javnog poziva neće biti razmatrani, a o čemu će podnositelj biti pismeno obaviješten.

KLASA: 320-05/23-01/25

URBROJ: 2178-04-02/06-23-02

Slavonski Brod, 28. travnja 2023.